Take Me to Church

Background

Το 2013, ο Hozier ήταν ένας επίδοξος μουσικός τον οποίο έβλεπες συχνά στην περιοχή του Δουβλίνου κατά τις ανοικτές μουσικές βραδιές. Κατά τη διάρκεια εκείνης της περιόδου, έγραψε το "Take Me to Church" στο σπίτι των γονιών του στο Μπρε, Κάντρι Γουίκλοου της Ιρλανδίας και ηχογράφησε ένα ακατέργαστο ντέμο στη σοφίτα χρησιμοποιώντας ένα προγραμματισμένο κομμάτι ως υποστήριξη. Έγραψε το τραγούδι μετά από έναν άσχημο χωρισμό που είχε. "Τα φωνητικά του τραγουδιού ηχογραφήθηκαν στη σοφίτα στις 2 η ώρα το πρωί. Έτσι είναι πραγματικά μια σπιτική δουλειά," σημείωσε αργότερα.
Τράβηξε την προσοχή της ανεξάρτητης δισκογραφικής εταιρείας Rubyworks, η οποία τον σύστησε στον παραγωγό Ρομπ Κίργουαν. Το τραγούδι επανηχογραφήθηκε πάνω στην αυθεντική ηχογράφηση του Hozier προσθέτωντας ζωντανά όργανα, αλλά με τα αυθεντικά φωνητικά να παραμένουν, καθώς ο Κίργουαν τα βρήκε αρκετά "δυνατά".

Ερμηνεία των στίχων

Στιχουργικά, το "Take Me to Church" (Πήγαινέ με στην Εκκλησία) είναι μια μεταφορά όπου ο πρωταγωνιστής παρομοιάζει την κοπέλα του με τη θρησκεία. Το τραγούδι δημιουργήθηκε από την αγανάκτηση του Hozier απέναντι στα διδάγματα της Καθολικής Εκκλησίας τα οποία, αν και εκείνος μεγάλωσε ως Προτεστάντης, κυριαρχούσαν στην κοινωνική και πολιτική κατάσταση της Ιρλανδικής πολιτείας. "Μεγαλώνοντας, πάντα έβλεπα την υποκρισία της Καθολικής Εκκλησίας" είπε ο Hozier σε μια συνέντευξή του στο περιοδικό Rolling Stone. "Η ιστορία μιλάει από μόνη της και μεγάλωσα τρομέρα αγανακτησμένος και θυμωμένος. Ουσιαστικά, απλά έβαλα αυτά τα συναισθήματα στους στίχους μου."
Σε μια συνέντευξη με την εφημερίδα The Irish Times, ο Hozier δήλωσε: "Βρήκα την εμπειρία του να ερωτεύεσαι ή να νιώθεις ερωτευμένος ότι ήταν ένας θάνατος, ένας θάνατος των πάντων. Κατά κάποιο τρόπο βλέπεις τον εαυτό σου να πεθαίνει με έναν υπέροχο τρόπο και για την πιο σύντομη στιγμή βιώνεις-αν δεις τον εαυτό σου μέσα από τα μάτια των άλλων για μια στιγμή-ότι όλα όσα πίστευες για τον εαυτό σου έχουν χαθεί. Με μια έννοια θανάτου-αναγέννησης."
Σε μια άλλη συνέντευξή του με το περιοδικό New York, ανέφερε: "Η σεξουαλικότητα και ο σεξουαλικός προσανατολισμός - ανεξαρτήτως του προσανατολισμού - είναι απλά φυσικά. Μια πράξη του σεξ είναι μία από τις πολλές πράξεις του ανθρώπου. Αλλά ένας οργανισμός όπως η Εκκλησία, ας πούμε, μέσω των δογμάτων της, θα μπορούσε να υπονομεύσει την ανθρωπότητα διδάσκοντας με επιτυχία ότι ο σεξουαλικός προσανατολισμός είναι ντροπή, ότι είναι αμαρτία ή ότι προσβάλλει το Θεό. Το τραγούδι έχει να κάνει με την διεκδίκηση του εαυτού σου και την ανάκτηση της ανθρωπιάς σου μέσω μιας πράξης αγάπης."
Το τραγούδι αντλεί έμπνευση από τον αθεϊστή συγγραφέα Κρίστοφερ Χίτσενς και παραφράζει τη στροφή του ποιήματος του Φούλκε Γκρέβιλ "Created sick, commanded to be sound" (ελεύθερη μετάφραση: Δημιουργήθηκε άρρωστος, διατάχθηκε να είναι υγιής).

Εμπορικότητα

Το τραγούδι ανήλθε στο προσκήνιο μαζί με το viral μουσικό βίντεό του, προσελκύοντας το ενδιαφέρον των αντιπροσώπων μεγάλων δισκογραφικών εταιρειών, οδηγώντας σε έναν πόλεμο προσφορών για το ποια εταιρεία θα υπέγραφε συμβόλαιο με τον Hozier. Τελικά υπέγραψε με τον Τζάστιν Έσακ της Columbia Records, ο οποίος αργότερα αποφάνθηκε ότι το τραγούδι έγινε επιτυχία λόγω της στροφής στην ραδιοφωνική ποπ, κατευθυνόμενη από τον Σαμ Σμιθ: "Η μουσική είναι ενωτική επειδή όταν βρίσκεται στον αέρα είναι τόσο αιχμηρή η αντιπαράθεση με το υπάρχον υλικό που βρίσκεται στο Top 40 του ραδιοφώνου." Το τραγούδι είχε την πρώτη του επιτυχία στα chart στην εγχώρια Ιρλανδία, σκαρφαλώνοντας εκεί τον Οκτώβριο του 2013 και τελικώς έφτασε στο νούμερο 2 των Irish Singles Chart.
Τον Μάιο του 2014, ο Hozier ερμήνευσε το τραγούδι στο Late Show with David Letterman. Στάλθηκε στα Αμερικανικά ραδιόφωνα μοντέρνου ροκ στις 24 Ιουνίου 2014 από την Columbia Records. Τελικώς, έφτασε το νούμερο 2 στο Billboard Hot 100 όπου παρέμεινε για τρεις συνεχόμενες εβδομάδες από τον Δεκέμβριο του 2014 μέχρι τον Ιανουάριο του 2015, πίσω από το τραγούδι "Blank Space" της Τέιλορ Σουίφτ. Μέχρι τον Ιούλιο του 2015, το τραγούδι είχε πωλήσει 4,270,000 αντίτυπα στις Ηνωμένες Πολιτείες. Από τότε, το κομμάτι έχει φτάσει στο top 5 σε πολλές άλλες χώρες συμπεριλαμβανομένης της κορύφωσης στο νούμερο 2 σε Αυστραλία, Καναδά, Νέα Ζηλανδία και Ηνωμένο Βασίλειο.
Αρχικά το τραγούδι τράβηξε την προσοχή των ΗΠΑ στο Νάσβιλ μέσω ενός Adult album alternative ραδιοφωνικού σταθμού. Από εκεί, έγινε το τοπ τραγούδι για την περιοχή στη μουσική εφαρμογή Shazam, κάτι που οδήγησε στην εμφάνισή του στο top 40 σε έναν τοπικό ραδιοφωνικό σταθμό. Το "Take Me to Church" κατάφερε να γίνει ευρέως γνωστό και δημοφιλές στις Ηνωμένες Πολιτείες μεταξύ του καλοκαιριού και του φθινοπώρου του 2014.
Παρά τη δημοτικότητα του τραγουδιού στο YouTube, το τραγούδι κατάφερε να πετύχει περισσότερες ακροάσεις (87 εκατομμύρια) στη streaming υπηρεσία μουσικής Spotify, κάτι που το κατέστησε το πιο μεταδιδόμενο τραγούδι του 2014.

Μουσικό βίντεο

Η γενική ιδέα για το μουσικό βίντεο του "Take Me to Church" ήταν αποτέλεσμα της συνεργασίας μεταξύ των Hozier, Μπρένταν Κάντι και του συνεργάτη του Έμμετ Ο'Μπράιεν. Σκηνοθετήθηκε από τους Μπρένταν Κάντι και Κόναλ Τόμσον της εταιρείας παραγωγής Feel Good Lost και κυκλοφόρησε στις 25 Σεπτεμβρίου 2013. Το βίντεο, γυρισμένο σε γκρι απόχρωση στην τοποθεσία του φράγματος Ιννισκάρα στο Κορκ της Ιρλανδίας, ακολουθεί τη σχέση ενός ομόφυλου ζευγαριού και τη βία που αντιμετωπίζουν εξαιτίας ομοφοβικών αντιδράσεων που επακολουθούν όταν η κοινότητα μαθαίνει για τη σεξουαλικότητα του ενός από τους δύο άντρες. Ο ίδιος ο Hozier δεν εμφανίζεται στο βίντεο. Το τραγούδι έγινε viral ακολουθώντας την κυκλοφορία του βίντεο. "Θυμάμαι κάποιον να μου στέλνει μήνυμα για να μου πει ότι το βίντεο βλεπόταν 10000 φορές ανά ώρα," θυμάται. Το τραγούδι έφτασε τα 230,000,000 κτυπήματα στο YouTube μέσα σε δύο εβδομάδες.
Ο Hozier δήλωσε, "Το τραγούδι είχε πάντα να κάνει με την ανθρωπότητα στην πιο φυσική της μορφή και το πώς υπονομεύεται ασταμάτητα από θρησκευτικές οργανώσεις και από αυτούς που θα μας έκαναν να πιστέψουμε ότι ενεργούν προς όφελός της. Το τι καλλιεργείται στη Ρωσία δεν είναι λιγότερο εφιαλτικό. Πρότεινα να βάλουμε σκηνές από αυτά τα θέματα μέσα στην ιστορία του βίντεο και στον Μπρένταν άρεσε η ιδέα."